18
Uništime o Vavilon
1 Pale godova dikhlem jek aver anđele sar fuljel andar o nebo. Sas les bari vlast, a lesko sjajo rasvetlilas e phuv. 2 Askal o anđelo čhuta muj e bare glasosa:
“Pelas, pelas o baro gav o Vavilon!
Postanisarda than e demonengo,
sklonište sa e bilačhe duhonengo,
thaj sklonište pale sa nečiste thaj odvratne čiriklja.
3 Kaj sa e thema piline
e mol katar laći holjasa thaj lako bludo.
E phuvjaće carurja dine pe lava ando bludo,
a e phuvjaće trgovcurja barvajle katar lako baro raskoš.”
4 Askal ašundem varesavo aver glaso andar o nebo savo phendas:
“Inkljen andar late, mungre manušalen,
te na sudeluin lasa ande lako bezeh
thaj gajda či aresela tumen e nevolje save aven pe late.
5 Kaj, laće bezeha ćidine pe dži ko nebo
thaj o Del dija pe gođi ke lako bilačhipe.
6 Bolden laće isto mera,
bolden laće duj drom majbut pale okova so ćerda.
Ando tahtaj, ande savo voj čhordas averenđe,
čhon laće duvar majzurali mol.
7 Den lat muke thaj žalost gadići
kozom voj dijas pešće slava thaj raskoš!
Kaj voj gindil ande peste:
‘Bešav pe mungro prestolje sago carica.
Naj sem udovica thaj nikad či tugujiva.’
8 Zato ande jek đes
aresena lat akala nevolje:
o smrto, e tuga thaj e bok.
Thaj avela dini jag e bare jagasa,
kaj si moćno o Gospod Del savo sudil laće.
9 E phuvjaće carurja, save lava dine pe lava ando bludo thaj raskošno trajinas, rovena thaj zakukina pe late kana dićhena o thuv katar e bari jag ande savi voj phabol. 10 Pherde dar katar laće muke, ačhena majdur thaj phenena:
‘Jao! Jao, bare gaveja Vavilona, moćno gaveja!
Ande jek časo aresla tut e osuda!’
11 A e phuvjaće trgovcurja rovena thaj tugujina pale late, kaj khonik majbut či ćinel lenđi roba. 12 A lenđi roba si sunakaj, rup, drago bara thaj biserja, pohtan katar o fino lano, grimiz, svila thaj lolo, svako vrsta mirisne kaš thaj e predmeturja katar e slonovača, sa e predmeturja katar o kuč o kaš, katar e bronza, o sastri, thaj o mermer, 13 o cimet, začin, miomiris, mirisno ulje, tamnjan, mol, maslinovo ulje, parno aro, điv, guruva thaj bakhre, gras thaj kočije, roburja, thaj e manušenđe duše.
14 Sa o raskoš pale savo žudisardan nestanisardas. Sa ćiro raskoš thaj ćo sjajo hasajle thaj nikada majbut či boldena pes.
15 E trgovcurja save trguinas sa akaleja, thaj save zbog late barvajle, ačhena dur pherde dar katar laće muke, rovena thaj tugujina. 16 Thaj phenena:
‘Jao! Jao, bare gaveja!
Sanas lačhardo ando fino lano, grimiz thaj lolo,
thaj ukrasime e sunakajesa, drago baresa thaj e biserenca!
17 Sa godova barvalipe sas uništime ande jek časo!’
Askal sa e brodošće kapetanurja thaj e putnikurja, e mornarurja thaj sa okola save trajin katar o more ačhile dur katar o gav. 18 A kana dikhline o thuv katar e bari jag ande savi phabolas, čhutine muj: ‘Savo gav sas gajda baro?’ 19 Askal čhudine o praho pe piro šoro thaj počnisardine te roven thaj tugujin. Čhonas muj:
‘Jao! Jao, e bare gavešće!
Savora saven sas brodo po more
barvajle katar lesko barvalipe!
A uništime si samo ande jek časo!’
20 Veselitu pe leste, nebo! Veselin tumen pe leste tumen e Devlešće manušalen, apostolurja thaj prorokurja, kaj o Del kaznisarda les pale okova so ćerda tumenđe!”
21 Askal jek moćno anđelo vazdas o bar, baro sago o mlinsko bar, čhuda les ando more thaj phendas: “Gajda avela zurale čhudino o baro gav Vavilon thaj zauvek nestanila!
22 Nikada majbut više ande tute či avela svirača,
či ašundola o glaso e harfako, e flautako ni e trubako.
Nikada majbut ande tute či avela
zanatlije pale bilo savo zanato!
Nikada majbut ande tute či ašundola
o zvuko e mlinosko.
23 Nikada majbut ande tute či
zasvetlila e svetiljka!
Nikada majbut ande tute či ašundola
o glaso e džamutresko thaj e borjako.
Kaj, ćire trgovcurja gospodarinas e phuvjasa
thaj ćire ćirimatenca sas hohade sa e thema.
24 Ande akava gav si arakhlo o rat e prorokonengo thaj e Devlešće manušengo
thaj savorengo save si dine čhurjasa pe phuv.”