7
O Del lel sama pe piro them
1 Pale godova dikhlem štar anđelen sar ačhen pe štar riga e phuvjaći thaj inćaren štar balvaja te ni jek balval či phurdel ni pe phuv ni po more, niti pe varesavo kaš.
2 Askal dikhlem aver anđele sar avel katar o istok. Inđarelas pesa o pečato e džude Devlesko. Vo čhuta muj e zurale glasosa okole štare anđelenđe savenđe si dini e vlast te naudin e phuvjaće thaj e morešće: 3 “Na naudin e phuvjaće, ni e morešće, ni e kaštenđe, dok amare Devlešće slugen či obeležis e pečateja po čikat!”
4 Askal ašundem o brojo okolengo kaj sas obeležime. Sas šel thaj štarvardeš thaj štar milje andar o svako pleme e Izraelošće themesko:
5 Andar e Judasko pleme dešuduj milje obeležime e pečateja,
andar e Ruvimosko pleme dešuduj milje,
andar e Gadesko pleme dešuduj milje,
6 andar e Asiresko pleme dešuduj milje,
andar e Neftalimesko pleme dešuduj milje,
andar e Manasijesko pleme dešuduj milje,
7 andar e Simeonesko pleme dešuduj milje,
andar e Levijesko pleme dešuduj milje,
andar e Isaharesko pleme dešuduj milje,
8 andar e Zavulonesko pleme dešuduj milje,
anda e Josifesko pleme dešuduj milje,
thaj andar e Venijaminesko pleme dešuduj milje obeležime e pečatesa.
E bute manuša ando parnipe
9 Pale godova dikhlem e but manušen, saven khonik našti đinavelas, andar e svako nacija, pleme, them thaj čhib. Ačhenas anglo prestolje thaj anglo Bakhro lačharde ande parne haljine, thaj ande vas inđarenas e palmenđe krandže. 10 Von glasno čhon muj: “O spasenje pripadil amare Devlešće savo bešel po prestolje thaj e Bakhrešće!”
11 A sa e anđelurja ačhenas oko prestolje, oko e starešine thaj oko e štar džude bićurja. Von peline pe koča e mujesa dži ke phuv thaj poklonisajle e Devlešće, 12 thaj mothonas:
“Amin! Blagoslov thaj slava,
mudrost thaj zahvalnost,
čast, sila thaj snaga,
pripadil amare Devlešće pale uvek.
Amin!”
13 Askal phučla man jek katar o starešina: “Ko si akala save si lačharde ande parne haljine thaj katar avile?”
14 Me phendem lešće: “Tu godova džanes, gospodarina.”
A vo phendas manđe: “Godola si okola kaj avile katar e bari nevolja, thaj save e Bakhrešće ratesa thodine thaj parnjardine pire haljine. 15 Zato ačhen angle Devlesko prestolje thaj đes thaj rjat služin e Devlešće ande lesko Hramo. A okova savo bešel po prestolje trajila maškar lende thaj štitila len. 16 Von nikad majbut či avena bokhale thaj trušale, niti phabarela len o kham niti varesavi žega. 17 Kaj, lengo pastiri avela o Bakhro, savo si maškare po prestolje, thaj inđarela len po izvor e džude pajesko. A o Del khosela svako jasvin katar lenđe jakha.”