E Jovanošći Bahtali nevimata
1
O Isus si e Devlesko Alav
1 Ando početko sas o Alav,
thaj o Alav sas ko Del.
Thaj o Alav sas o Del.
2 Vo sas ando početko ko Del.
3 Kroz leste sa postanisarda
thaj bi leste či postanisardas khanči so postoil.
4 Ande leste sas o trajo,
thaj godova trajo sas svetlo e manušenđe.
5 O svetlo svetlil ande tama,
thaj e tama či nadvladisarda les.
6 Pojavisajlo manuš, bičhaldo katar o Del, e alavesa Jovan. 7 Vo avilo te svedočil palo svetlost, te savora kroz leste paćan. 8 O Jovano nas svetlo, nego svedočilas palo svetlo. 9 O čačutno svetlost, savo prosvetlil svako manuše – avilo po them.
10 Sas po them,
thaj o them kroz leste postanisardas,
ali o them či pindžarda les.
11 Avilo ande piro them,
ali lešće manuša či primisardine les.
12 A savorenđe save primisardine les,
save paćan ande lesko alav,
dijas pravo te postanin čhavra e Devlešće,
13 čhavra bijande na e prirodno dromesa,
ni e telošće voljatar,
ni e romešće voljatar, već bijande e Devlestar.
14 Thaj o Alav postanisardas manuš thaj avilo te trajil maškar amende.
Dikhlam lešći slava,
slava savi si les sago jedino bijando savo avilo katar o Dad,
pherdo milost thaj čačipe.
15 O Jovano svedočil pale leste thaj čholas muj: “Akava si okova pale savo phendem tumenđe: Okova savo avel pale mande, majbaro si mandar, kaj postoilas majsigo mandar.”
16 Katar lešći punina savora primisardam, thaj godova milost pe milost. 17 Kaj, o Zakono si dino prekal o Mojsije, a e milost thaj o čačipe avile prekal o Isuso Hristo. 18 E Devles nikad khonik či dikhla, osim o jedino bijando Čhavo savo si vi korkoro Del. Vo si e Dadešće majpaše thaj vo sikadas amenđe sosko si o Del.
Svedočanstvo e Jovanesko
(Mt 3,1–12; Mk 1,2–8; Lk 3,15–17)
19 A kava si e Jovanesko svedočanstvo. E Židovurja andar o Jerusalim bičhaldine leste e rašajen thaj e Leviten te phučen les: “Ko san tu?” 20 O Jovano jasno phendas lenđe thaj či garadas khanči: “Me naj sem o Hristo.”
21 Askal phučline les: “Pa ko san tu askal? San tu o proroko Ilija?”
Vo phendas: “Naj sem.”
“San tu o proroko saves ažućaras?”
Vo phendas: “Naj sem.”
22 Askal phendine lešće: “Phen amenđe ko san tu, te šaj phenas okolenđe save amen bičhaldine. So tu phenes pale tute?”
23 Vo phendas lenđe:
“Me sem ‘o glaso savo čhol muj ande pustinja:
Vorton o drom te avel spremno kana avela o Gospod!’
sago kaj prorokuisarda o proroko Isaija.”
24 A varesave katar godola manuša save sas bičhalde sas fariseja. 25 Von phučline les: “Sostar askal boles ako naj san o Hristo, ni o Ilija, ni proroko savo trubul te avel?” 26 O Jovano phendas: “Me bolav e pajesa, ali maškar tumende ačhel jek saves tumen či pindžaren. 27 Vo avel pale mande, a me naj sem dostojno e haravlje te putarav pe lešće sandale.”
28 Godova sas ande Vitanija, katar e istočno rig e reka jordanošći, kaj o Jovano bolelas.
O Isus si e Devlesko bakhro
29 Thejara đes o Jovano dikhla e Isuse sar avel leste, thaj phendas: “Ake o Bakhro e Devlesko, savo lel e bezeha themešće! 30 Akava si okova pale savo me phendem: ‘Pale mande avel o manuš savo si majbaro mandar, kaj postoilas majsigo mandar.’ 31 Me či pindžaravas les, ali avilem te bolav e pajesa, te vo šaj objavil pe e izraelsko themešće.”
32 Askal o Jovano gajda svedočisardas: “Dikhlem e Sveto Duho sar fuljel andar o nebo sago golubo thaj ačhel pe leste. 33 Me či pindžardemas les ko si vo, ali phendas manđe okova savo bičhalda man te bolav e pajesa: ‘Pe kaste dićhes kaj o Duho fuljel thaj pe leste ačhel, godova si okova savo bolel e Sveto Duhosa.’ 34 Thaj me dikhlem thaj svedočiv kaj si akava Čhavo e Devlesko.”
E Isusešće prve učenikurja
35 Thejara đes o Jovano palem sas okote pire duje učenikonenca.
36 Kana dikhla e Isuse sar naćhelas okotar, phendas: “Ake o Bakhroro e Devlesko!”
37 Kana okola duj učenikurja ašundine so phendas, teljardine palo Isus.
38 O Isus bolda pe thaj dikhla len kaj džan pale leste, thaj phučla len: “So kamen?”
Von phendine lešće: “Rabbi” (so značil – Učiteljina) “kaj trajis?”
39 Vo phendas lenđe: “Aven thaj dićhen.”
Von đeline thaj dikhline kaj trajilas thaj godova đes ačhiline leste. Sas varekaj katar e štar saturja mismere.
40 Jek katar akala duj džene save ašundine e Jovane thaj teljardine palo Isus sas o Andrija, o phral katar o Simon Petar. 41 Vo odma arakhlas pire phrales e Simone thaj phendas lešće: “Arakhlam e Mesija” (so značil – e Hristo). 42 Thaj andas e Simone ko Isus.
O Isus dikhla pe leste thaj phendas: “Tu san Simon, čhavo e Jovanesko. Akhareja tu Kifa” (so značil – Petar – “baro bar”).
43 Thejara o đes o Isus odlučisarda te džal ande regija Galileja. Arakhlas e Filipe thaj phendas lešće: “Teljar pale mande.”
44 O Filip sas andar e Vitsaida, andar e Andrijasko thaj e Petresko gav.
45 O Filip arakhlas e Natanaile thaj phendas lešće: “Arakhlam okoles pale savo ramolas o Mojsije ando Zakono thaj pale kaste ramonas e prorokurja. Godova si o Isus, čhavo e Josifesko, andar o gav Nazaret.”
46 O Natanail phučla: “Šaj li vareso lačhe te avel andar o Nazaret?”
A o Filip phendas lešće: “Av thaj dik.”
47 O Isus dikhla e Natanaile sar avel leste, thaj phendas pale leste: “Ake o pravo Izraelco ande savo naj hohaipe!”
48 O Natanail phučla les: “Katar pindžares man?”
A o Isus phendas lešće: “Dikhlem tut dok sanas još tale smokva, majsigo nego so o Filip akharda tut.”
49 Pe godova o Natanail phendas lešće: “Rabi, tu san Čhavo e Devlesko! Tu san o Caro e Izraelosko!”
50 O Isus phendas lešće: “Paćas andar godova kaj phendem tuće kaj dikhlem tut tale smokva! Dićheja vi majbare stvarja katar akala.”
51 Askal phendas: “Čače, čače phenav tumenđe: dićhena putardo o nebo thaj e Devlešće anđelen sar den ando nebo thaj fuljen po Čhavo e Manušesko.”